গাজা শান্তি সম্মেলনে যোগ দিতে মোদিকে আমন্ত্রণ আমেরিকার!

ওয়েব ডেস্ক : সোমবার মিশরে হতে চলেছে গাজা শান্তি সম্মেলন (Gaza Peace Summit)। সেই সম্মেলনে যোগদান দেওয়ার জন্য ভারতের প্রধানমন্ত্রী নরেন্দ্র মোদিকে (Narendra Modi) আমন্ত্রণ করা হল। জানা যাচ্ছে, গত শনিবার ভারতের প্রধানমন্ত্রীকে আমন্ত্রণ জানিয়েছেন মার্কিন প্রেসিডেন্ট ডোনাল্ড ট্রাম্প (Donald Trump) ও মিশরর আব্দেল ফাতাহ আল-সিসি (Abdel Fattah el-Sisi)। শার্ম-আল-শেখে এই সম্মেলন অনুষ্ঠিত হবে। তবে সেখানে প্রধানমন্ত্রী যাবেন কি না, সে বিষয়ে এখনও পর্যন্ত সরকারিভাবে কিছু জানানো হয়নি। এই আমন্ত্রণ বুঝিয়ে দিচ্ছে মধ্যপ্রাচ্য ও আমেরিকার কাছে ভারতের গুরুত্ব অনেকটা রয়েছে।

সোমবার বিকেলে শার্ম-আল-শেখে এই ‘শান্তি শীর্ষ সম্মেলন’ অনুষ্ঠিত হবে। এই সম্মেলনে সভাপতিত্ব করবেন মিশরের প্রেসিডেন্ট আবদেল ফাতাহ আল-সিসি (Abdel Fattah el-Sisi) এবং মার্কিন প্রেসিডেন্ট ডোনাল্ড ট্রাম্প (Donald Trump)। জানা যাচ্ছে, সেই সম্মেলনে অংশগ্রহণ করবেন ২০টির বেশি দেশের নেতারা। তবে সবথেকে গুরুত্বপূর্ণ বিষয় হল, সেই সম্মেলনে মুখোমুখি হবেন মোদি ও ট্রাম্প।

আরও খবর : বরফ গলছে, নয়াদিল্লি-চীন বিমান পরিষেবা শুরু করছে ইন্ডিগো!

গত অগাস্টে ভারতের উপর ৫০ শতাংশ শুল্ক চাপিয়েছেন ডোনাল্ড ট্রাম্প (Donald Trump)। কারণ হিসাবে তিনি জানিয়েছিলেন, রাশিয়া থেকে তেল কেনার জন্য এই শুল্ক চাপানো হয়েছে। তার পরেই এইচ১বি ভিসার দাম অনেকটা বাড়ানো হয়েছে। ট্রাম্পের এমন সব ‘অদ্ভুত’ সিদ্ধান্তের কারণে ভারত (India) ও আমেরিকার (America) মধ্যে সম্পর্কের অবনতি ঘটে। এই সবের কারণে ভারত-চীন-রাশিয়া অনেক কাছাকাছি এসেছে। কিন্তু সেই সব বিষয়কে পিছনে ফেলে গাজায় শান্তি প্রতিষ্ঠার জন্য ট্রাম্পকে ফোন করে অভিনন্দন জানিয়েছিলেন মোদি। তার পরে এবার মার্কিন প্রেসিডেন্টের সঙ্গে সরাসরি দেখা হতে চলেছে ভারতের প্রধানমন্ত্রীর।

সম্প্রতি গাজায় শান্তি প্রতিষ্ঠা করার জন্য ২০ দফা প্রস্তাব করেছিলেন ট্রাম্প (Trump)। তাতে রাজি হয় ইজরায়েল (Israel) ও হামাস (Hamas)। তার পরেই বহু মানুষ নিজেদের ভেঙে পড়া বাড়িতে ফিরতে শুরু করেছেন। তবে জানা যাচ্ছে, ট্রাম্পের শান্তি চুক্তিতে সই করতে চায় না হামাস। যার ফলে নতুন করে সংঘাত শুরু হওয়ার আশঙ্কা দেখা দিয়েছে। শান্তি চুক্তিতে হামাসকে গাজা ছাড়ার যে শর্ত দেওয়া হয়েছিল, সেটিকে ‘অযৌক্তিক’ বলে জানানো হয়েছে এই সংগঠনের তরফে।